Die psalmdigter kyk na die sterre en hy sien God se handewerk. Ons Skepper-God het dit alles gemaak. Ja, miskien dink ons nog baie naïef oor God se skeppingswerke. Vir ons moet dit iewers binne die ruimte van ons beperkte verstaanvermoë inpas. Daarom glo ons makliker aan die dag op ’n slag van Genesis 1 as aan die meer ingewikkelde proses van evolusie. Al wat ons hoef te glo is die woorde van die digter: Dit is my God se handewerk. Oor die hoe en die wanneer en waar hoef ek my nie te bekommer nie. Hoe meer die mens van die uitspansel te wete kom, hoe verder ons teleskope en rekenaarbevindings ons neem, hoe groter raak die verwondering oor ’n som wat ons nooit gemaak sal kry nie. Behalwe om te getuig: Dit is mý God se handewerk!
Soos ’n herder versorg God sy kudde: die lammers maak Hy bymekaar in sy arms en Hy dra hulle teen sy bors, Hy sorg vir die lammerooie. (Jesaja 40:11)
In die Ou Testament ervaar God se volk dikwels dat Hy vir hulle soos ’n herder is wat keer op keer in elkeen van hulle behoeftes voorsien het. Dit is immers Hy wat hulle uit die slawerny van Egipte verlos het, hulle vir 40 jaar lank deur die woestyn gelei het, aan hulle kant geveg het, en hulle uiteindelik veilig by die Beloofde Land laat aankom het. Dit is juis omdat God vir hulle gesorg het dat dit so goed met hulle gegaan het.
God beloof om jou te versorg soos ’n herder sy skape versorg. Hy verseker jou dat Hy jou in sy arms sal dra – en in daardie arms is jy veilig vir tyd en ewigheid. Maar dan moet jy onderneem om aan Hom getrou te bly. Sien jy kans om jou hele lewe aan hierdie Herder toe te vertrou?
Here, dankie vir die belofte dat U vir my ’n Herder is wat vir my sal sorg en my veilig sal hou. Ek wil nou my hele lewe aan U toevertrou. Amen.